สวัสดีครับ​ ปกติผมนอนช่วงตี1ตี2แต่3-4วันมานี้ไม่ได้นอนเลยครับได้นอนแค่ช่วงบ่ายโมงถึงบ่าย4โมงเย็นของแต่ละวันครับหลังจากนั้นไม่ได้นอนเลยครับพอจะนอนสมองก็คิดไปทั่วเลยครับตอนนี้เพลียมากครับ ล่าสุดแน่นหน้าอก​กับปวดท้องมากครับ
สวัสดีค่ะ หากนอนไม่หลับมา 3 วัน ย่อมทำให้ร่างกายเกิดอาการต่างๆ ได้ เช่น อ่อนเพลีย ไม่มีแรง ไม่สดชื่นกระปรี้กระเปร่า ง่วงนอนในตอนกลางวัน นอนไม่หลับในตอนกลางคืน ไม่มีสมาธิ ทำงานผิดพลาด ความจำไม่ดี เป็นต้น ส่วนอาการแน่นหน้าอกกับปวดท้อง อาจเป็นอาการของกรดไหลย้อนหรือโรคกระเพาะอาหารอักเสบ ซึ่งเป็นได้ทั้งผลและสาเหตุที่นอนไม่หลับค่ะทั้งนี้ สาเหตุของการนอนไม่หลับ ได้แก่- สาเหตุด้านร่างกาย มีอาการปวดจากโรคต่างๆ เช่น ปวดศีรษะไมเกรน โรคกรดไหลย้อน มีภาวะไทรอยด์เป็นพิษ เป็นต้น- สาเหตุด้านจิตใจ มีความเครียด วิตกกังวล ซึมเศร้า ทำให้มีการเปลี่ยนแปลงของสารสื่อประสาทในร่างกาย ทำให้ไม่สามารถนอนหลับตามปกติได้- สาเหตุจากปัจจัยภายนอก เช่น มีเสียงดังรบกวน แสงสว่างเกินไป เปลี่ยนสถานที่นอน การเดินทาง การออกกำลังกายมากเกินไป ทานคาเฟอีนมากเกินไป รวมถึงการนอนกลางวันนานเกินไป เป็นต้นในเบื้องต้นแนะนำให้ปรับปัจจัยภายนอกที่อาจรบกวนการนอน โดยเฉพาะในงีบหลับในช่วงกลางวัน ไม่ควรนอนนานถึง 3 ชั่วโมงดังที่ทำอยู่ ควรใช้เวลาเพียงสั้นๆ เช่น 15-30 นาที เพื่อให้ในช่วงกลางคืนเกิดความง่วงนอน และในตอนกลางคืน ก็ควรจัดสภาพแวดล้อมให้เหมาะกับการนอน ได้แก่ การปิดไฟก่อนนอน หากมีแสงสว่างลอดเข้ามาในห้อง ควรหาม่านทึบแสงหรือที่กั้นต่างๆ มาบังไว้ ปิดเสียงต่างๆ ที่อาจรบกวนการนอน เช่น คอมพิวเตอร์ โทรศัพท์มือถือ งดการดื่มชา กาแฟ โกโก้ และแอลกอฮอล์ ไม่ทานอาหารอิ่มเกินไปก่อนนอน ควรทานให้ครบอย่างน้อย 2 ชั่วโมงก่อนนอน ไม่อ่านหนังสือหรือรับฟังข่าวสารต่างๆ ที่เครียดเกินไป พยายามเข้านอนให้ตรงเวลา ก่อนนอนอาจทำสมาธิ ฟังเพลงสบายๆ อ่านหนังสือธรรมะ สวดมนต์ตามแต่ละศาสนา เป็นต้นหากยังนอนไม่หลับ ก็ควรไปพบแพทย์เพื่อพิจารณาให้ยานอนหลับค่ะ และหากอาการปวดท้องเป็นมาก ก็ควรพบแพทย์เพื่อรักษาเช่นกันค่ะ